ઓછામાં પૂરું વિધાનસભાનું સત્ર ચાલતું હતું ત્યારે જ રાજ્યસભાની ચાર બેઠકોની ચૂંટણી આવી. ભાજપના ચાર સભ્યોની નિવૃત્તિ સામે માત્ર બે જ સભ્યો રાજ્યસભામાં જાય અને બીજી બે બેઠકો કોંગ્રેસને ફાળે જાય એવું સંખ્યાબળ હોવાથી સત્તાપક્ષે ત્રીજી બેઠક મેળવવાનો ખેલ પાડવાનું વિચારવા માંડ્યું. ગૃહમાં ધાંધલધમાલનાં દશ્યો વધ્યાં. એક તબક્કે તો ગાળાગાળી અને મારામારી પર સત્તા પક્ષ અને વિપક્ષ આવી ગયા. નાયબ મુખ્યમંત્રી નીતિન પટેલે ઉતાવળે દરખાસ્ત રજૂ કરીને કોંગ્રેસના પ્રતાપ દૂધાત (પટેલ) અને અમરીશ ડેર (આહિર)ને ત્રણ-ત્રણ વર્ષ માટે ગૃહમાંથી સસ્પેન્ડ કરવાની રજૂઆત કરી. ગૃહે ધાંધલધમાલ વચ્ચે એને મંજૂર કરી. હકીકતમાં ગુજરાત વિધાનસભાની નિયમાવલિમાં વધુમાં વધુ ‘સત્ર સમાપ્તિ સુધી’ની જ સજા કરવાની જોગવાઈ છે, પણ અન્ય રાજ્યોમાં ત્રણ-ચાર વર્ષ સુધી અમુક સભ્યોને સસ્પેન્ડ કરાયાના દાખલાને આધારે ઉતાવળિયું પગલું ભરવામાં આવ્યું. મામલો બીચક્યો. ગુજરાતમાં અગાઉ 17 વખત વિધાનસભાના અધ્યક્ષ વિરુદ્ધ અવિશ્વાસની દરખાસ્ત આવી છે, પણ એ પાછી ખેંચાઈ છે. અવિશ્વાસની દરખાસ્ત રજૂ થાય એ સંસદીય ગરિમાને માટે કલંક ગણાય. એટલે સત્તા પક્ષ તરફથી વિપક્ષની આ દરખાસ્ત પાછી ખેંચવા મંત્રણા ચલાવાઈ. સામે પક્ષે ધારાસભ્યોને સજા કરવાની મુદત ઘટાડીને નિયમાનુસાર ‘સત્ર સમાપ્તિ સુધી’ કરવા આગ્રહ સેવાયો. છેવટે ઘીના ઠામમાં ઘી પડી રહ્યું. સમાધાન થયું.